बिजनौर। सपा मुखिया पहलवान मुलायम सिंह ने अपने परिवार को कुश्ती लडने की ट्रेनिग दी। अब उनका परिवार लड़ रहा है, जिससे प्रदेशवासी मायूस हैं। यह बात कांग्रेस की राहुल संदेश यात्रा के पर्यवेक्षक राजस्थान के पूर्व कैबिनेट मंत्री चौ. राजेन्द्र सिंह ने बुधवार को कांग्रेस नेत्री मीनू गोयल के आवास पर प्रेस वार्ता करते हुए कही। उन्होंने कहा कि प्रदेश की जनता ने सपा को पूर्ण बहुमत दिया लेकिन मुख्यमंत्री व पार्टी के नेता अपने वायदों पर खरे नहीं उतर पाये। बसपा सुप्रीमो मायावती को आड़े हाथों लेते हुए उन्होंने कहा कि मायावती ने बिजनौर से अपना राजनीतिक जीवन शुरू किया। मायावती के उस शुरूआती राजनीतिक दौर में जिन लोगों ने सहयोग किया, मुख्यमंत्री बनने के बावजूद उन मददगारों को नजरअंदाज कर दिया गया। मायावती ने जीते जी लखनऊ में अपनी व हाथियों की मूर्तियां बनवाकर प्रदेश की जनता की मेहनत की कमाई पानी की तरह बहाई।